Boelie-video van KZN-skool maak opslae‘n Skermskoot uit die video. ŉ Video van ŉ meisie in KwaZulu-Natal wat deur ander twee skoliere geklap, gestamp en in die maag geskop word, versprei soos ŉ veldbrand op sosiale media, het The Star Donderdag berig. Die video, wat skynbaar in ŉ koshuiskamer by die skool verfilm is, is glo in September by die Vukuzakhe High School geneem. Die meisie word in die video herhaaldelik geklap en gestamp terwyl sy op ŉ bed sit. Sy word dan verskeie kere in die maag geskop terwyl sy op die grond lê en ontken dit waarvan sy beskuldig word. Een van die boelies vra die meisie: “Wil jy nog my kind wees?” “Ja,” antwoord sy. The Star het gesê dit wil voorkom of die meisie aangeval word nadat sy ŉ boelie ignoreer het wat haar geroep het. Volgens die koerant is die twee boelies in graad 11 en die slagoffer in graad 9. “Die skoliere is met onmiddellike effek geskors nadat die departement van die voorval te wete gekom het,” het Isaac Luthuli, woordvoerder van die departement van onderwys in KwaZulu-Natal, gesê. Hy het gesê ŉ tribunaal is Dinsdag gehou waar aanbevelings gemaak is. “Die skool se beheerliggaam sal Donderdag vergader en die aanbevelings bespreek.” Maroela Media het die besluit geneem om nie die video te publiseer nie, aangesien dit grafies van aard is en minderjariges in die video te sien is. Die video is hier op Facebook beskikbaar indien jy tog die video wil sien.